ตลท.พร้อมเปิดการซื้อขายวันจันทร์ 24 พ.ค.
ตลท.พร้อมเปิดการซื้อขายวันจันทร์ 24 พ.ค. พร้อมประกาศแจ้งเปลี่ยนแปลงสถานที่ให้บริการผู้ลงทุนและรับส่งเอกสารเป็นที่ชั้น 2 บริเวณห้องสมุดมารวย ศูนย์การค้าเอสพลานาด
23 พ.ค. 2553

ตลท.พร้อมเปิดการซื้อขายวันจันทร์ 24 พ.ค. พร้อมประกาศแจ้งเปลี่ยนแปลงสถานที่ให้บริการผู้ลงทุนและรับส่งเอกสารเป็นที่ชั้น 2 บริเวณห้องสมุดมารวย ศูนย์การค้าเอสพลานาด 
นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย เปิดเผยว่า คณะกรรมการตลาดหลักทรัพย์ฯ ได้ประเมินสถานการณ์และความพร้อมของบริษัทสมาชิก ร่วมกับนายกสมาคมบริษัทหลักทรัพย์แล้ว เห็นว่าเหตุการณ์โดยรวมได้คลี่คลาย มีการเปิดระบบการขนส่งมวลชนซึ่งไม่เป็นอุปสรรคต่อการปฏิบัติงานของผู้ที่เกี่ยวข้อง รวมทั้ง ธนาคารพาณิชย์จะมีการเปิดธุรกรรมตามปกติตั้งแต่วันจันทร์ที่ 24 พฤษภาคมนี้เป็นต้นไป จึงมีมติให้กำหนดเปิดการซื้อขายหลักทรัพย์ตามปกติทั้งภาคเช้าและภาคบ่าย ในวันจันทร์ที่ 24 พฤษภาคม 2553 เป็นต้นไป ทั้งตลาดหลักทรัพย์ฯ (SET) ตลาดหลักทรัพย์เอ็ม เอ ไอ (mai) ตลาดตราสารหนี้ (BEX) และตลาดอนุพันธ์ (TFEX) 
ทั้งนี้ ตลาดหลักทรัพย์ ขอให้ความมั่นใจว่า ตลาดหลักทรัพย์ฯ มีแผนงานรองรับในการดูแลให้ระบบงานทุกระบบ ทั้งระบบซื้อขายหลักทรัพย์ ระบบชำระราคาและส่งมอบหลักทรัพย์ รวมถึงระบบงานที่เกี่ยวข้องทั้งหมดดำเนินไปได้อย่างต่อเนื่อง โดยตลาดหลักทรัพย์ฯ ได้มีการประสานงานกับบริษัทสมาชิกอย่างใกล้ชิด 
โดยจะเห็นได้ว่าความเสียหายที่เกิดขึ้นที่บริเวณชั้น 1 อาคารตลาดหลักทรัพย์ฯ ถ.รัชดาภิเษก ไม่ส่งผลกระทบใดๆ ต่อการดำเนินงานของตลาดหลักทรัพย์ฯ เนื่องจากตลาดหลักทรัพย์ฯ มีการเตรียมการ รวมทั้งระบบสำรองสำหรับการปฏิบัติงานในกรณีที่ไม่สามารถเข้าปฏิบัติงานได้ ณ อาคารสำนักงานหลัก ซึ่งแม้จะไม่สามารถเข้าปฏิบัติงาน ณ อาคารตลาดหลักทรัพย์ฯ ที่ ถ.รัชดาภิเษกได้ การซื้อขายหลักทรัพย์ในระหว่างวันที่ 17 – 19 พฤษภาคม 2553 ที่ผ่านมา ก็สามารถดำเนินการได้โดยไม่ติดขัด
อย่างไรก็ดี ตลท.ของดจัดกิจกรรมต่างๆ ไว้ชั่วคราว และขอแจ้งประกาศเปลี่ยนแปลงสถานที่ให้บริการผู้ลงทุนและผู้มาติดต่อรับส่งเอกสารเป็นที่ชั้น 2 บริเวณห้องสมุดมารวย ศูนย์การค้าเอสพลานาด ตั้งแต่วันที่ 24 พ.ค. นี้เป็นต้นไป เช่น การให้บริการ TSD Counter Service สำหรับผู้ที่ต้องการติดต่อเกี่ยวกับการเปลี่ยนแปลงการถือครองหลักทรัพย์ บริการ e-Dividend เป็นต้น โดยเปิดให้บริการตั้งแต่เวลา 10.00-17.00 น. และบริการรับ-ส่ง เอกสารของบริษัทสมาชิก เอกสารการรับ-จ่ายเงิน และเอกสารทั่วไป สอบถามเพิ่มเติมที่ โทร.0-2354-2087 , 08-7008-1347 และ 08-7008-1388
สำหรับกิจกรรมบริษัทจดทะเบียนผู้ลงทุน หรือ Opportunity Day จะเริ่มตั้งแต่วันอังคารที่ 25 พฤษภาคม 2553 เป็นต้นไป โดยมีกำหนดจัด ณ ศูนย์การค้าเอสพลานาด ชั้น  2 บริเวณห้องสมุดมารวย โดยติดตามรายละเอียดได้ที่ www.set.or.th หรือสอบถามคอลเซ็นเตอร์ 02-229-2222